Matteus 6: 1-4, 25: 31-40 – Knegte van mense, of kinders van God: Die betalendheid van die geloof - Nederduitsch Hervormde Kerk van Afrika
Dit gebeur soms dat ons mense ontmoet, of dalk mense ken wat, alhoewel hulle nie gelowiges is nie, nie Christene is nie (ook nie as Christene gesien wil word nie), nie aan 'n kerk behoort nie, selfs nie iets van God wil weet nie, wat, sou ons kon sê, 'n baie voorbeeldige lewe lei. 'n Lewe wat, indien dit aan die eise van die Bybel gemeet sou word, gereken sou moes word as 'n voorbeeldige, dankbare Christelike lewe. Lewens wat ons selfs aanspreek, juis omdat dit in baie gevalle, wat veral naasteliefde en liefdadigheid betref, baie beter as ons s'n is.
Nee. In die bergpredikasie, sien ons, gebruik Jesus 'n totaal ander invalshoek. Jesus sê nie, jy moet jou naaste liefhê en dien nie, maar wat Hy wel sê is: Pas op wanneer jy jou naaste dien. Pas op wanneer jy 'n liefdesdaad bewys. Pas op wanneer jy 'n offer bring of wanneer jy die armes help. Dus: wat Jesus doen is nie om aan ons opdragte te gee nie (bv, help die armes nie), maar om ons te waarsku – pas op wanneer jy die arme of die naaste help!
Kom ons sê dit op 'n makliker manier. Wat Jesus hier sê is: kan ons 'n ander persoon hoegenaamd met groter erns en respek behandel as wanneer ons in hom die verborge Heiland, die broer van die Here sien? Kan ek my werklik teenoor iemand verhef, kan ek my ooit bo iemand verhewe en meen so iemand is my hulp en kosbare tyd nie werd nie, wanneer ek raaksien dat God hierdie persoon ook onder sy kombers toegevou het, God se oog ook op hom/haar rus, God ook aan hom/haar – soos met my – in liefde dink?
Julle loon is dus my hart, sê God eintlik hier. My hart in dié sin van die woord: jy my kind, het My belofte, my belofte dat – net soos jy, ter wille van My, jouself aan ander offer, jouself eerlik (d w s, nie skynheilig of huigel) tot ander se beskikking stel – Ek my Seun nie alleen vir jou geoffer het nie, maar op dieselfde manier tot jou beskikking is , dat Ek jou nooit sal bedrieg nie, dat Ek jou altyd sal liefhê. Daarom hoef jy nie te werk vir wat jy dink jou toekom nie, jy sal dit in elk geval kry.